  Наталья Тетерина 11-тӥ гудырикошконэ гурт лулчеберетъя «ГуртFEST» куинетӥ калыккуспо фестиваль дыръя Удмуртиысь «Лудорвай» музей-заповедникын бесерман усадьбаез сӥё-дано усьтозы. Со сярысь ивортодэтъя «Удмуртия» агентстволы музейлэн кивалтӥсез Ирина Вершинина вераз. Солэн кылъёсызъя, туннэ нуналлы «Лудорвайын» бесерман корка сылэ ни, кенос, мунчо но гид вайыны кулэ на. «ГуртFEST» ужрадэ люкаськемъёс но усадьбаез пуктыны юрттыны быгатозы, шуэ Ирина Вершинина. Усадьба пуктӥське, соин ик быдэс дуннеен бесерман усадьбаын кенер пуктом Ирина Вершинина, «Лудорвай» музей-заповедниклэн кивалтӥсезКивалтӥсь верамъя, усадьбаез усьтон улсын бесерман калыкез эскерись Москваысь тодосчиослэн туспуктэмъёсын адӟытонзы ужалоз. Ирина Вершинина пусъе, гурт лулчеберетъя фестивальлэн инъетэз Чечы спас луэ, соин ик «Лудорвайын» та нуналэ чечы ярмарка усьтӥськоз. Отчы Удмуртилэн пӧртэм ёросъёсысьтыз но мукет улосвылъёсысь муш вордӥсьёс люкаськозы. «ГуртFEST» 106 аръем вукоез лэзёнэн кутскоз. Собере асьсэ лулчеберетэнызы удмурт, бесерман, пор, эстон, финн, хант но мукет калыкъёс тодматозы. Сиён-юонзэс, дӥсьсэс, кырӟан лулчеберетсэс возьматон понна соос азбаръёс дасялозы. Нимаз ужалоз кибашлыослэн вӧлметсы, шуэ музейлэн кивалтӥсез. Кызьы гуртын кибашлыостэк? Соин ик нимысьтыз площадка мастер-классъёсын луоз. Одно ик нылпи площадка, кытын пиналъёслы калык шудонъёс, инкуазь материалъёслэсь муш, тылобурдо лэсьтонъёс луозы. Воргоронъёслы шулдыръяськонъёс, ми туж яратӥськом та площадкаез, кытын воргорон энергетика, кытын ӵошатсконъёс, пиосмурт шудонъёс Ирина Вершинина, «Лудорвай» музей-заповедниклэн кивалтӥсезАсьсэ вӧлметсы нылкышноослэн но луоз: устозэ йырси пунэтэз туж яркыт вожвылъяськонын быръёзы, шуиз кивалтӥсь. Озьы ик арт-площадка ужалоз. Отын Удмуртиысь дизайнеръёс кылдытэм дӥсенызы тодматозы. Со сяна, радъясьёс, круген эктонэ тужгес трос адямиез огазеяса, рекорд пуктыны малпало. .  Ми малпамы, туэ праздниклэн кульминациез вуко котырын бадӟым хоровод луоз. Вань пыриськисьёс, вань коллективъёс. Ми одно ик сое аэросъёмкаен гожтом, кӧня адями пусъём. Со тужгес бадӟым хоровод луоз, дыр. Ирина Вершинина, «Лудорвай» музей-заповедниклэн кивалтӥсезРадъясьёс чакламъя, «ГуртFEST» фестивале туэ 2 сюрс 500-лэсь ятыр адями люкаськоз. Соос пӧлысь ог 300-ез — творчествоя коллективъёсы пыриськисьёс. «Коллективъёс жингырто, возьматӥськемзы потэ. Ми лэсьтӥськом ватсаса площадкаос, нокинлы пумит ум луиське», — пусъе Ирина Вершинина. Куноосты пумитан 10 часын кутскоз, 12 часын праздникез сӥё-дано усьтозы.  Тодэ вайытом, кылем арын гурт лулчеберетъя фестивальын «Лудорвай» музей-заповедникысь вуколэсь 105 аръем котырес лыдпуссэ пусйизы. Тегъёс: Лулчеберет Удмуртия Лудорвай гурт бесерманъёс йӧслыкъёс фольклор  